Χορηγήθηκε η πρώτη δόση δανείου ΕΕ/ΔΝΤ
ενώ μέτρα για την μείωση μισθών και συντάξεων εξήγγειλε και η Ισπανία
Την πρώτη δόση του πακέτου οικονομικής βοήθειας από την Ευρωπαϊκή Ένωση και το Διεθνές Νομισματικό Ταμείο αποδέχτηκε τη Τετάρτη η Ελλάδα. Παράλληλα χιλιάδες κόσμος συμμετείχε σε διαδήλωση στο κέντρο της Αθήνας, διαμαρτυρόμενος για τα σκληρά μέτρα λιτότητας και τις βαθιές περικοπές στις δημοσιονομικές δαπάνες. Η αστυνομία δήλωσε ότι περίπου 2 χιλιάδες διαδηλωτές έφτασαν μέχρι και έξω από τη Βουλή. Την ίδια στιγμή ο Πρωθυπουργός της Ελλάδας, Γιώργος Παπανδρέου, δήλωσε σε συνεδρίαση του Υπουργικού Συμβουλίου ότι γνωρίζει πόσο δύσκολες είναι οι δημοσιονομικές περικοπές, αλλά επεσήμανε ότι η πλειοψηφία των Ελλήνων τις έχει αποδεχτεί. Τα δύο μεγαλύτερα συνδικάτα εργαζομένων στην Ελλάδα έχουν προκηρύξει νέα γενική απεργία στις 20 Μαΐου. Σε άλλες εξελίξεις και ο πρωθυπουργός της Ισπανίας, Χοσε Λουίς Ροντρίγκεζ Θαπατέρο, ανακοίνωσε περικοπές δισεκατομμυρίων Ευρώ με στόχο τη μείωση του δημοσιονομικού ελλείμματος της χώρας του. Ο κ. Θαπατέρο δήλωσε στην Ισπανική Βουλή ότι οι περικοπές θα περιλαμβάνουν 5% μείωση των μισθών των δημοσίων υπαλλήλων και πάγωμα των περισσοτέρων συντάξεων. Επίσης θα μειωθούν τα κονδύλια εξωτερικής βοήθειας που χορηγεί η Ισπανία. Ο κ. Θαπατέρο ανακοίνωσε επίσης μείωση κατά 15% του δικού του μισθού, καθώς και των αποδοχών άλλων ανώτερων κυβερνητικών αξιωματούχων. Το δημοσιονομικό έλλειμμα της Ισπανίας πέρυσι ήταν 11,2%. Η Ισπανική κυβέρνηση στοχεύει σε έλλειμμα 9,3% για φέτος και 3% μέχρι το 2013.